Барысаўскі завод мэдычных прэпаратаў

**«Барысаўскі завод мэдычных прэпаратаў»** — дзяржаўнае фармацэўтычнае прадпрыемства Беларусі, заснаванае ў 1965 годзе ў якасьці «Барысаўскай фармацэўтычнай фабрыкі».

На 2023 год «БЗМП» быў найбольшым вытворцам лекаў у Беларусі і налічваў звыш 3000 супрацоўнікаў. Звыш паловы лекаў пастаўлялі за мяжу. Іх выраблялі паводле належнай вытворчай практыкі (НВП). Вытворчасьць налічвала каля 300 лекаў 12 групаў і пашыралася на 5 найменьняў за год. За год выраблялі каля 5 млрд таблетак і 300 млн ампулаў, 200 млн капсулаў і 50 млн фляконаў парашковых антыбіётыкаў, 16 млн тубаў геляў і мазяў, 15 млн фляконаў настоек і сьпіртовых рашчынаў.

## Лекі
На 2023 год «Барысаўскі завод мэдычных прэпаратаў» вырабляў лекі:
* для страваваньня і абмену рэчываў — для зубоў, ад парушэньняў кісьліннасьці і страўнікава-кішачнага тракту, супраць рвоты і млосьці, ад хваробаў печані і жоўцевыводных шляхоў, слабільнікі, лекі супраць паносу, запаленьня і інфэкцыяў кішачніка, ад цукровага дыябэту, адпаведныя вітаміны, мінэральныя дадаткі і танізавальнікі;
* для крыві і крывятворных органаў — супраць тромбаў, гемастатычныя лекі, супраць малакроўя, плязмазамяшчальныя і пэрфузійныя рашчыны;
* для сэрца і крывяносных судзінаў — ад хваробаў сэрца, мачагоньнікі, пэрыфэрычныя вазадылятатары, ангіяпратэктары, бэта-адрэнаблякатары, блякатары вапнавых каналаў, рэнін-ангіятэнзінавыя і гіпаліпідэмічныя лекі;
* для скуры — супраць грыбка, зьмякчальна-ахоўныя лекі, для ранаў і язваў, супраць сьвербу, у тым ліку супрацьгістамінныя лекі і мясцовыя абясчульвальнікі, супраць мікробаў, кортыкастэроіды, абеззаражвальнікі і супрацьгнойныя лекі, ад вугравога сыпу;
* для мачаплоцевых органаў і плоцевых гармонаў — супраць мікробаў і гніеньня, ад імпатэнцыі, запаленьня і парушэньня мачаспуску;
* супраць інфэкцыяў — супраць бактэрыяў, грыбка, мікабактэрыяў і вірусаў;
* для костак і цягліцаў — супраць запаленьня і рэўматызму, ад болю ў суставах і цягліцарасслабляльнікі;
* для нэрвовай сыстэмы — абясчульвальнікі і болеспатольнікі, супраць эпілепсіі і паркінсанізму, заспакаяльнікі і болеспатольнікі душэўнага стану, ад парушэньня сну і запамарокі;
* супраць паразытаў, вусякоў і адпужвальнікі — супраць прасьцейшых і глістоў;
* для органаў дыханьня — для горла, ад разбуральных хваробаў, кашлю і застуды, супрацьгістамінныя лекі і ад непрытомнасьці;
* ад хваробаў вушэй;
* ваду для ін'екцыяў у ампулах.

## Мінуўшчына
У 1961 годзе ў Барысаве (Беларуская ССР) пачалі ўзводзіць фармацэўтычную фабрыку, якую запусьцілі ў 1965 годзе. Першапачаткова выпускалі настойкі, мазі і таблеткі. У 1969 годзе яе пераўтварылі ў «Барысаўскі хіміка-фармацэўтычны завод». У 1984 годзе збудавалі корпус таблетачнага цэху. У 1990 годзе ўзьвялі корпус ампульнай вытворчасьці рашчынаў для ін'екцыяў, а прадпрыемства перайменавалі ў «Барысаўскі завод мэдычных прэпаратаў». На 1995 год дзейнічалі ампульны, галенавы, друкарска-картанажны і таблетачны ўчасткі. Сярод лекаў у асноўным выпускалі рашчыны ў ампулах і парашкі для ін'екцыяў, таблеткі, настоі, экстракты, кроплі, мазі і пасты.

У 1995 годзе стварылі ўчастак парашковых антыбіётыкаў для ін'екцыяў у фляконах. У 1997 годзе пачалі выраб лекаў у капсулах. У 2004—2006 гадох вытворчасьць рашчынаў для ін'екцыяў у ампулах перабудавалі паводле належнай вытворчай практыкі (НВП). Пры гэтым укаранілі шпрыцавае напаўненьне ампулаў. За 2009—2011 гады асучасьнілі вытворчасьць вадкіх расьлінных лекаў і мяккіх формаў, што дазволіла выпускаць 15 млн тубаў геляў і мазяў, 16 млн фляконаў настоек і сьпіртавых рашчынаў 49 найменьняў. У сьнежні 2013 году запрацаваў новы корпус цьвёрдых формаў, што адпавядаў НВП. У 2014—2015 гадох узьвялі 6-павярховы корпус для вытворчасьці парашковых антыбіётыкаў для ін'екцыяў у фляконах, што адпавядала НВП. На 3-м і 5-м паверхах усталявалі абсталяваньне для выпуску да 18 000 фляконаў цэфаласпарынаў 7 найменьняў. У выніку вытворчасьць парашковых антыбіётыкаў дасягнула 50 млн фляконаў за год.

На кастрычнік 2016 году выпускалі 350 найменьняў лекаў. Завод меў звыш 1000 уліковых пасьведчаньняў для паставак за мяжу, у Расеію і Ўкраіну, Сярэднюю Азіію і на Каўказ, а таксама ў Аўганістан, Віетнам і Іран. У 2016 годзе на «Барысаўскі завод мэдычных прэпаратаў» прыпала 56 млн даляраў з 115 млн даляраў беларускага экспарту лекаў. У тым ліку пастаўлялі лекі ў ЗША. Сярод іншага, завод меў дазвол на пастаўку цэфтрыяксона і шэрагу іншых лекаў у 24 краіны сьвету, у тым ліку ў ЗША. За 2015—2018 гады перабудавалі вытворчасьць рашчынаў для ін'екцыяў у ампулах, што павялічыла яе гадавую магутнасьць на 90 млн ампулаў да 300 млн 46 найменьняў. У 2018—2021 гадох стварылі вытворчасьць цьвёрдых формаў.

### Кіраўнікі
* Віталь Дзераш (на 2017 год)

## Крыніцы

## Вонкавыя спасылкі
* 

Катэгорыя:Прамысловыя прадпрыемствы Беларусі
Катэгорыя:Прадпрыемствы Менскай вобласьці
Катэгорыя:Фармацэўтычная прамысловасьць
Катэгорыя:Лекі ў Беларусі
Катэгорыя:Барысаў
Катэгорыя:Зьявіліся ў 1965 годзе